Grafte in Narraville geskend - Local News - Erongo
Monday, January 17th, 2022 00:22:16
Narraville se gemeenskap sê dit is hoog tyd dat daar hekke by die begraafplaas in dié woonbuurt aangebring word
Paul Adonis; Opsigter; "Dit lyk na die handewerk van 'n groep kinders."
Paul Adonis, die opsigter van die begrafplaas in Narraville, by een van die beskadigde grafstene. Foto Otis Daniels
Sewe grafstene by die Narraville-begraafplaas is beskadig en dit blyk om die handewerk van 'n groep kwajongens te wees.
Die skade beloop etlike duisende dollar, bo en behalwe die emosionele lyding waaraan mense wie se geliefdes se laaste rusplek dit is, blootgestel word.
Van die marmergrafstene is met opset omgestamp terwyl ander in stukke gebreek is.
Luidens die opsigter, Paul Adonis, het hy verskeie kindervoetspore by die beskadigde grafte gevind.
"Dit lyk na die handewerk van 'n groep kinders. Ek dink hulle kom speel hier wanneer ek nie aan diens is nie, en vang dan kattekwaad aan."
Dit is nie die eerste keer dat grafte by dié begraafplaas beskadig word nie en die skuldiges kom elke keer daarmee weg.
Inwoners van Narraville meen dit is nou hoog tyd dat die munisipaliteit ten minste hekke by die ingange van die begraafplaas aanbring.
"Baie mense ly skade. Ons het onlangs vars blomme op 'n geliefde se graf gaan plaas, net om die volgende dag te ontdek dit is verwyder. Hoe kan mense so gevoelloos wees? Hulle neem selfs die kunsgras wat mense opsit om grafte te verfraai," het 'n ontstelde inwoner gesê.
Sy het 'n beroep op die plaaslike buurtwag gedoen om gereeld by die begraafplaas 'n draai te maak.
"Dis geen geheim dat dwelmverslaafdes die beskutting van die begraafplaas misbruik om ongehinderd dwelms te gebruik nie. Die munisipaliteit kan gerus ook 'n sekuriteitswag oor naweke daar aanstel."
Raadslid Ryan Gordon het bevestig daar word beplan om hekke by die ingange van die begraafplaas aan te bring.
"Ek het die probleme wat ten opsigte van die Narraville-begraafplaas ondervind word, al verskeie kere in raadsvergaderings genoem. Iemand het aangebied om die hekke te laat maak en dit te skenk. Die burgemeester, Trevino Forbes, is bewus daarvan en ons hoop om die proses so gou as moontlik af te handel."
Gordon het ook bygevoeg die buurtwag onder leiding van Andrew Maasdorp en Ernesto Bampton het besluit om elke uur 'n patrollie na die begraafplaas te stuur.
"Ons weet daar gebeur gruwelike dinge, veral snags. Sou iemand weer op 'n ongehoorde tyd daar betrap word, gaan hulle hom of haar aankla van oortreding."